V. Veteška, podpredseda NR SR: (2005-06-22):
G. Krajči, poslanec: Ďakujem pekne, pán predsedajúci. Budem pokračovať vo svojom vystúpení a v tejto časti svojho vystúpenia by som sa chcel vyjadriť k stanovisku Ministerstva financií Slovenskej republiky, ktoré predložil František Palko, generálny riaditeľ sekcie rozpočtovej politiky Ministerstva financií Slovenskej republiky. Podľa nich nie je rozpočtový dosah návrhu zákona uvedený na tri nasledujúce roky, to je na roky 2007, 2008 a 2009. Vyčísliť rozpočtové dopady na tieto roky je irelevantné, lebo vo vzťahu k jednorazovému finančnému príspevku vo výške 80 000 korún pre oprávnenú osobu je pôsobnosť zákona podľa návrhu pri najpomalšom vybavovaní príspevku podľa navrhovaných časových lehôt v zákone do 30. apríla 2007. K tomuto dátumu sa vyplatí jednorazový príspevok pre oprávnené osoby, ktoré sa však musia prihlásiť a požiadať Sociálnu poisťovňu podľa návrhu zákona najneskôr do 30. októbra 2006, aby im bol finančný príspevok zaplatený. Lehoty v návrhu zákona  sú totiž jednoznačné. Ako model vám predostriem proces vyplatenia jednorazového finančného príspevku pre oprávnenú osobu, ktorá vždy na poslednú chvíľu splní zákonné povinnosti. Účinnosť zákona je navrhnutá na 1. 1. 2006. Podanie žiadosti na osvedčenie na ministerstve vnútra musí podať podľa § 4 ods. 3 oprávnená osoba do 31. marca 2006. Ministerstvo vnútra ho musí vydať do 30 dní, t. j. do 30. apríla 2006. Oprávnená osoba potom podľa § 6 ods. 2 do 6 mesiacov, teda do 31. októbra 2006 požiada Sociálnu poisťovňu o vyplatenie jednorazového príspevku. Tento termín je zlomový. Ak si oprávnená osoba nestihne uplatniť v Sociálnej poisťovni nárok do 31. 10., nárok zaniká a nebude vyplatený, aj keď bola osoba osobou oprávnenou. Táto dikcia zákona predpokladá skutočnosť, že oprávnené osoby sa budú sami zaujímať o finančnú rehabilitáciu. Nikto a ani štát ich nebude kontaktovať a tlačiť do uplatnenia nároku. Ak sami nestihnú lehoty, finančný príspevok jednoducho nezískajú. Ak však lehoty nebude plniť konkrétny štátny orgán, nárok ostáva platný. Z toho vyplýva, že štát sa až presne 31. októbra 2006 dozvie, koľko finančných prostriedkov bude musieť uhradiť do konca roku 2006. Ak to stihne, tak môže Sociálna poisťovňa uhradiť všetko, respektíve koľko bude musieť v nasledujúcom rozpočtovom roku presne vyčleniť na finančný príspevok na rok 2007. Preto sme v návrhu nemohli taxatívne stanoviť rozpočtové dosahy na rok 2006 a 2007 a už vôbec nie na nasledujúce roky, kedy sa finančný príspevok vyplácať nebude. Ak Sociálna poisťovňa po uplatnení nároku dodrží zákonné lehoty, posledná koruna sa vyplatí najneskôr ku dňu 30. apríla 2007. Ďalšou nemenej  závažnou výhradou ministerstva financií je konštatovanie, že rozpočtové dopady sú poddimenzované. V tomto zmysle sme v konečnej predpokladanej sume vychádzali zo skutočnosti, že 364 žijúcich by si uplatnilo nárok 80 000. Zákon sme pripravovali s konfederáciou občanov z čiernej listiny, ktorá už pôsobí na Slovensku od decembra 1992. Odvtedy sa snažili skontaktovať a zaktivizovať činnosť občanov z čiernej listiny. Dodnes komunikujú len so 107 občanmi z tohto zoznamu. Podľa nich je nepravdepodobné, že by ostatných 250 sa prihlásilo a uplatnilo si nárok. Mnohí z nich ani nevedia, že na čiernej listine sú. Predstavitelia konfederácie občanov z čiernej listiny nebudú takisto kontaktovať osoby na zoznamoch, aby si svoj nárok uplatnili. Jedným slovom, konkrétne rozpočtové dopady budeme môcť vyčísliť presne na korunu až 31. októbra 2006. Podotýkam, že po konzultáciách s predstaviteľmi Konfederácie občanov z čiernej listiny sme pripravení urobiť ústupky vo vzťahu k čo najnižším finančným dopadom na štátny rozpočet, respektíve oddialiť účinnosť zákona podľa potrieb ministerstva financií. Vážené kolegyne, vážení kolegovia, predkladaný návrh zákona nie je o politických bodoch. Nikto z predkladateľov si na ňom svoju politickú polievočku nechce prihrievať. Nikto zákonom nechce niekoho iného diskreditovať. Návrh len napĺňa zákonnú a historickú povinnosť zhodnotiť podiel odporcov komunistického režimu v období od augusta 1968 do novembra 1989. Zhodnoťte návrh zákona v duchu vlastných kritérií a podporte jeho postup do druhého čítania, v ktorom sa môže ešte upraviť. Ďakujem za pozornosť.